เอกชนกดดันธปท.ลดดอกเบี้ยเพิ่ม-ผ่อนแอลทีวี
ภาคธุรกิจตบเท้าถก ธปท. ให้ลดดอกเบี้ยเพิ่มแก้ค่าเงินบาทที่ยังแข็งเกินไป พร้อมผ่อนปรนมาตรการแอลทีวี
8 ส.ค. 2562

ภาคธุรกิจตบเท้าถก ธปท. ให้ลดดอกเบี้ยเพิ่มแก้ค่าเงินบาทที่ยังแข็งเกินไป พร้อมผ่อนปรนมาตรการแอลทีวี
นายกลินท์ สารสิน ประธานสภาหอการค้าแห่งประเทศไทย เปิดเผยว่า ภาคเอกชนทั้งสภาหอการค้าฯ และ สภาอุตสาหกรรมแห่งประเทศไทย (ส.อ.ท.)ได้เข้าพบหารือกับ นายวิรไท สันติประภพ ผู้ว่าการธนาคารแห่งประเทศไทย(ธปท.) โดยสภาหอการค้าฯ เสนอ ธปท. ให้ลดอัตราดอกเบี้ยดอกเบี้ยนโยบายอีก เพราะค่าเงินบาทยังแข็งค่ากระทบกับภาคธุรกิจอยู่ โดยเฉพาะภาคการส่งออก
“ธปท.ลดดอกเบี้ยนโยบาย 0.25% ถือเป็นเรื่องที่ดี แต่สภาหาการค้าฯ เห็นว่าควรลดดอกเบี้ยลงอีก ซึ่งผู้ว่าการธปท. ก็รับไปพิจารณา” นายกลินท์ กล่าว
ทั้งนี้ ธปท. ได้ชี้แจงว่าค่าเงินเป็นปัญหาโครงสร้างเศรษฐกิจที่มีการเกินดุลบัญชีเดินสะพัดสูง และการลงทุนโดยตรงจากต่างประเทศ (เอฟดีไอ) มีมาก ซึ่งต้องแก้ปัญหาที่โครงสร้างเศรษฐกิจไปพร้อมกันด้วย
นายอธิป พีชานนท์ นายกกิตติมศักดิ์ สมาคมธุรกิจบ้านจัดสรร กล่าวว่า ได้เสนอให้ ธปท. ผ่อนผันมาตรการควบคุมการปล่อยสินเชื่อบ้าน (แอลทีวี) โดยเสนอให้ ธปท. ตั้งคณะทำงานทบทวนมาตรการแอลทีวีเป็นรายไตรมาส ว่า ธปท. จะมีวิธีไหนผ่อนปรนให้ผลกระทบการขายอสังหาริมทรัพทย์ เพราะมาตรการแอลทีวีใช้รวมกันทั้งแนวราบ แนวสูงไม่ได้ เพราะแนวราบไม่พบเก็งกำไรมาหลายสิบปีแล้ว และยังทำให้อัตราการกู้ไม่ผ่านเพิ่มขึ้นเท่าตัว จากปกติกู้ไม่ผ่าน 20% แต่ตอนนี้กู้ไม่ผ่านถึง 40% อาจทำให้ตลาดทรุดลงไปอีก